ประธานวิปฝ่ายค้าน มองว่ากรณีพรรคพลังประชารัฐจะส่งศาลรัฐธรรมนูญวินิจฉัยญัตติอภิปรายไม่ไว้วางใจของพรรคการเมืองฝ่ายค้าน เป็นเพราะรัฐบาลเกิดความวิตกกังวลไปเอง
นายสุทิน คลังแสง ส.ส. มหาสารคาม พรรคเพื่อไทย ในฐานะประธานวิปฝ่ายค้าน กล่าวถึงกรณีที่ ส.ส. พรรคพลังประชารัฐ ยื่นญัตติด่วนให้ที่ประชุมสภาผู้แทนราษฎรพิจารณาส่งเรื่องให้ศาลรัฐธรรมนูญวินิจฉัยการขอเปิดอภิปรายไม่ไว้วางใจรัฐบาล ของฝ่ายค้าน จะมีขึ้นระหว่างวันที่ 16-19 กุมภาพันธ์นี้ ว่าขัดรัฐธรรมนูญหรือไม่ เนื่องจากมีเนื้อหาที่พาดพิงสถาบัน โดยมองว่าเรื่องนี้เกิดจากความวิตกของรัฐบาลและยอมรับหากที่ประชุมสภาฯ เห็นด้วยให้มีการยื่นศาลจริง จะเป็นอุปสรรคทำให้การอภิปรายสะดุดลง ซึ่งส่วนตัวมองว่า แม้จะเป็นสิทธิของฝ่ายรัฐบาลที่จะยื่นเรื่องให้ศาลได้ แต่คนยื่นก็ควรคิดว่าการที่ประธานสภาฯ บรรจุการอภิปรายไม่ไว้วางใจ เข้าสู่วาระแล้วนั้น เป็นเพราะประธานพิจารณาอย่างรอบคอบแล้ว ว่าญัตติอภิปรายไม่ไว้วางใจขัดกฎหมายหรือไม่ ดังนั้นผู้ยื่นควรให้ความเคารพประธานสภาฯ อีกทั้งการยื่นญัตติลักษณะนี้เป็นการสร้างภาระให้สภาฯ ต้องมาพิจารณา จึงแนะ ส.ส.ฝ่ายรัฐบาลควรเข้าชื่อกันเองและยื่นศาลรัฐธรรมนูญโดยตรง จะทำให้กระบวนการเร็วขึ้นส่วนกรณีฝ่ายรัฐบาลขอให้ฝ่ายค้านข้ามเนื้อหาที่พาดพิงสถาบันฯในการอภิปรายนั้น เชื่อว่าขณะที่อภิปรายจริง สามารถขอความร่วมมือกันได้ เพราะคนอภิปรายต้องคำนึงถึงผลกระทบและระมัดระวังอยู่แล้ว และคงต้องใช้วิธีการประชุมลับ เพราะประธานสภาฯ สามารถควบคุมได้อยู่แล้ว